በአማራ ክልል የህብረት ስራ ማህበራት የስራ ዉጤቶች  አዉደ ርዕይ ተከፈተ
ክልል አቀፍ የህብረት ስራ ማህበራት ሲፖዚየም፤ባዛርና የግብይት ኢግዚቢሽን የህብረት ስራ ማህበራት ግብይት ለህዳሲያችን በሚል መሪ ቃል ከግንቦት 25 እሰከ ሰኔ 1 2009 ዓ.ም ድረስ በባህርዳር ከተማ በተለያዩ ሁነቶች በድምቀት እየተከበረ መሆኑን የአማራ  ክልል መንግስት ህብረት ስራ ማህበራት ማስፋፊያ ኤጀንሲ አስታወቀ፡፡
የኢጀንሲው ዋና ስራ ስኪያጅ ወ/ሮ ትልቅሰው ይታያል እንደገለፁት የክልሉ መንግስት ባለፉት ዓመታት የህብረት ስራ ማህበራትን ለሚደራጀትና ለማጠናከር በርካታ ተግባራት አከናውኗል፡፡ በዚህም 3.4 ሚሊየን አባላት ያፈሩ፤ ከ2.7 ቢሊዮን ብር በላይ ካፒታል ያላቸውና ከ1 ቢሊዮን ብር በላይ ቁጠባ ከአባሎቻቸው ማሰባሰብ የቻሉ 12ሽ 938 መሰረታዊ ህብረት ስራ ማህበራት ፣ 3ሽ 37 የገንዘብ ቁጠባ እና ብድር ህብረት ስራ ማህበራት እንዲሁም 67 ዩኒዮኖች በተለያዩ የስራ ዘርፎች ተደራጅተው እየተንቀሳቀሱ ይገኛሉ፡፡እነዚህ አደረጃጀቶች በ1 ዓመት ውስጥ 3.3 ሚሊዮን ኩንታል የአርሶ አደሩን የግብአት አቅርቦት አሳክተዋል፤ ለ18 ሺ 151 ዜጐችም የስራ ዕድል ፈጥረዋል:: በዚህም የአገሪቱን ብሎም የክልሉን ኢኮኖሚ ለማሳደግ የሚያስችሉ ተግባራትን ፈጽመዋል ብለዋል፡፡
ወ/ሮ ትልቅሰው አክለውም ከህብረት ስራ ማህበራት ጋር የሚሰሩ መንግስታዊ እና መንግስታዊ ያልሆኑ ድርጅቶች የግብርና ግብዓት አቅራቢዎችና የፋይናን አገልግሎት የሚሰጡ ተቋማት የህብረት ስራ ማህበራት የላቀ የገበያ ትስስር መፍጠር እንዲችሉ የበኩላቸውን አስተዋጽኦ ሊያደርጉ ይገባል ብለዋል፡፡
 ለመጀመሪያው የዕድትና ትራንስፎርሜሽን ዕቅድ ስኬታማነትም ሆነ ለ2ኛው የእድገትና ትራንስፎርሜሽን ዕቅድ ተፈፃሚነት የህብረት ስራ ማህበራት ፈጣን ቀጣይና ተከታታይነት ላለው የኢኮኖማ ዕድገት መመዝገብ በተለይም የክልላችን አርሶ አደር ምርትና ምርታማነት ለማሳደግ የሚጠቀምባቸው ግብአቶችንና የቴክኖሎጅ ውጤቶችን ወደ ሁሉም አርሶ አደር በጊዜ፣በጥራትና በተመጣጣኝ ዋጋ በማቅረብ ልማታዊ አስተሳሰብ እንዲጐለብት ያበረከቱት ድርሻ ከፍተኛ  እንደሆነም ተመልክቷል፡፡
ህብረት ስራ ማህበራት የህብረተሰቡን የቁጠባ ባህል እንዲጎለበት እያደረጉት ያለው ተግባር እጅግ የሚበረታታ እንደሆነና ይህም ተጠናክሮ መቀጠል እንዳለበት ጥሪ ቀርቧል፡፡
በሲፖዚየሙ የህበርት ስራ ማህበራትን የሚዳስሱ የተለያዩ ጹሁፎች የቀረቡ ሲሆን በዕለቱ በኤጀንሲው የተዘጋጀ የህብረት ስራ ማህበራትን መነሻና መድረሻ የሚያመላክት ቢል ቦርድ በክልሉ ርዕሰ መስተዳድር በአቶ ገዱ አንዳርጋቸው ተመርቋል፡፡